ROZHODNUTIE KOMISIE
z 31. augusta 2004,
ktoré členským štátom umožňuje predĺžiť dočasné povolenie udelené novým účinným látkam etoxazol a karvon
(oznámené pod číslom K(2004) 3136)
(Text s významom pre EHP)
(2004/627/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), najmä na štvrtý pododsek jej článku 8 ods. 1,
keďže:
(1)
V apríli 1998 Španielsko dostalo v súlade s článkom 6 ods. 2 smernice 91/414/EHS žiadosť spoločnosti Sumitomo Chemical Agro Europe SA o zaradenie účinného etoxazolu do prílohy I k smernici 91/414/EHS. Rozhodnutie Komisie 1999/43/ES (2) potvrdilo, že dokumentácia bola úplná a môže sa považovať za dokumentáciu, ktorá v zásade spĺňa požiadavky týkajúce sa údajov a informácií ustanovených v prílohe II a v prílohe III k uvedenej smernici.
(2)
V marci 1997 Holandsko dostalo žiadosť spoločnosti Luxan BV týkajúcu sa karvonu (niekdajší názov: L 91105D). Rozhodnutie Komisie 1999/610/ES (3) potvrdilo, že dokumentácia bola úplná a môže sa považovať za dokumentáciu, ktorá v zásade spĺňa požiadavky týkajúce sa údajov a informácií ustanovených v prílohe II a v prílohe III k uvedenej smernici.
(3)
Potvrdenie úplnosti dokumentácie bolo potrebné, aby bolo možné vykonať jej podrobné preskúmanie a aby mali členské štáty možnosť udeliť dočasné povolenia na obdobia do troch rokov pre prípravky na ochranu rastlín, obsahujúce príslušné účinné látky pri súčasnom splnení podmienok ustanovených v článku 8 ods. 1 smernice 91/414/EHS, najmä podmienky, ktorá sa týka vykonania podrobného preskúmania účinnej látky a prípravku na ochranu rastlín v zmysle požiadaviek ustanovených v uvedenej smernici.
(4)
Pre tieto účinné látky sa hodnotili účinky na zdravie ľudí a na životné prostredie v súlade s ustanoveniami článku 6 ods. 2 a 4 smernice 91/414/EHS pre použitia navrhované príslušnými žiadateľmi. Spravodajské členské štáty predložili Komisii hodnotiace správy 12. októbra 2001 (etoxazol) a 16. októbra 2000 (karvon).
(5)
Po predložení návrhov hodnotiacich správ spravodajskými členskými štátmi bolo potrebné vyžiadať od žiadateľov ďalšie informácie a požiadať spravodajský členský štát, aby tieto informácie preskúmal a predložil ich vyhodnotenia. Preskúmavanie dokumentácie preto ešte stále prebieha a hodnotenie nebude možné ukončiť v časovom rámci poskytnutom smernicou 91/414/EHS.
(6)
Pretože hodnotenie zatiaľ nezistilo žiadny dôvod bezprostredných obáv, členské štáty by mali mať možnosť predĺžiť dočasné povolenia udelené pre prípravky na ochranu rastlín, ktoré obsahujú príslušné účinné látky, o ďalšie 24-mesačné obdobie v súlade s ustanoveniami článku 8 smernice 91/414/EHS s cieľom umožniť pokračovanie preskúmavania dokumentácie. Očakáva sa, že proces hodnotenia a rozhodovania súvisiaci s rozhodovaním o možnom zaradení každej z príslušných účinných látok sa skončí do 24 mesiacov.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenie pre prípravky na ochranu rastlín, obsahujúce etoxazol alebo karvon, o obdobie nepresahujúce 24 mesiacov od dátumu prijatia tohto rozhodnutia.
Článok 2
Toto rozhodnutie je adresované členským štátom.
V Bruseli 31. augusta 2004